Pak die Bul by die horings by ikoniese Taalmonument – Afrikaanse Taalmuseum en -monument
Pak die Bul by die horings by ikoniese Taalmonument
Sterrekykpiekniek fokus op Taurus en sy rooi oog
Kapenaars en besoekers sal die skitterende sterrehemel – spesifiek die sterrebeeld van die Bul (Stier) en sy kenmerkende rooi oog – van nader leer ken tydens ŉ somerpiekniek op Paarlberg op Saterdag, 22 Februarie 2020. Dit beloof om weereens ŉ feestelike aand in die beeldskone omgewing te wees; boonop is ŉ pragtige sonsondergang en ŉ gratis begeleide toer van die ikoniese beeldhouwerk ingesluit én is die aand ten bate van ŉ goeie saak.
Besoekers kan die sterrehemel verken met behulp van Orion Observasie Groep (OOG) se lede wat graag hul kennis en teleskope gratis deel. Die tema is ‘Ons pak die Bul by die horings’, want die fokus is noordwaarts op die sterrebeeld van die Bul met sy kenmerkende oog, die rooi reus Aldebaran. Dié rooierige ster is baie ouer as ons Son en het al sy primêre brandstofvoorraad, naamlik waterstof, opgebruik. Twee van die naaste oop sterreswerms aan die Aarde, die Pleiades en die Hiades, kom ook in die Bul voor – albei kan met die blote oog gesien word.
Vir meer inligting oor al die ander opwindende geleenthede, konserte en kursusse by die Taalmonument (wat in 45 jaar in 2020 vier), skakel 021 872 3441/863 0543, besoek www.taalmonument.co.za of volg hulle op Facebook. Die volgende, en laaste, Sterrekykpiekniek is op 21 Maart 2020.